text: 200 fattige familier kommer på gratis juleferie i Lalandia
  25 december 2015 kl. 15.38
  Dansk Folkehjælp sender 2. juledag 200 fattige familier på en gratis juleferie i Lalandia i Rødby og Billund.
  Dansk Folkehjælp har i november måned fået et rekord stort antal henvendelser omkring deres tilbud om juleferie for fattige familier. Hele 1.200 familier har søgt om muligheden for at komme på ferie til Lalandia i Rødby eller Billund.
  Det blev til endnu en rekord – men en kedelig af slagsen – da mere end hele 1.200 familier i november søgte om feriehjælp til juledagene. Dansk Folkehjælp sender nemlig  rekordmange afsted i juledagene, i alt 200 familier, men desværre langt fra så mange de unne ønske sig.
  
  Fra i morgen og fire dage frem kan de mange familier dog sætte kursen mod et hyggeligt ferieophold. Udover at puste ud og sætte fokus på det gode familiesamvær, får familierne mulighed for at netværke på kryds og tværs af familierne, ligesom Lalandias mange aktiviteter kan prøves af.
  I løbet af dagene vil familierne holde fælles julefrokost, ligesom en del af de øvrige måltider indtages i samvær med de øvrige familier.
  